钦定古今图书集成/明伦汇编/氏族典/第373卷 > 《廖用贤尚友录》 > 廉范
## 钦定古今图书集成/明伦汇编/氏族典/第373卷 > 《廖用贤尚友录》 > 廉范

按《后汉书廉范传》：“范字叔度，京兆杜陵人，赵将廉颇
之后也。世为边郡守。曾祖父褒，祖父丹，皆有名前世。
范父遭丧乱，客死于蜀汉，范遂流寓西州。西州平，归
乡里。年十五，辞母西迎父丧归葬。服竟，诣京师受业，
事博士薛汉。京兆、陇西二郡更请召，皆不应。永平初，
陇西太守邓融备礼谒范为功曹。会融为州所举，案”
范知事谴难解，欲以权相济，乃托病求去，东至洛阳，
变姓名，求代廷尉狱卒。居无几，融果征下狱，范遂得
卫侍左右，尽心勤劳。融死，身自将车送丧至南阳，葬
毕乃去。后辟公府，会薛汉坐楚王事诛，故人门生莫
敢视，范独往收殓之，由是显名。举茂才，数月再迁，为
云中太守。后频历武威、武都二郡太守，随俗化导，各
得治宜。建初中，迁蜀郡太守。在蜀数年，坐法免归乡
里，卒于家。